LIETUVOS RESPUBLIKOS APLINKOS MINISTERIJOS

APELIACINĖS KOMISIJOS

SPRENDIMAS

2009 m. birželio 18 d.

Vilnius

Apeliacinė komisija, susidedanti iš Apeliacinės komisijos narių Aleksandro Spruogio, Agnės Murauskaitės, Arūno Miniaus, pirmininkaujant Aleksandrui Spruogiui, sekretoriaujant Arūnui Miniui, 2009 m. birželio 18 d. posėdyje išnagrinėjo Žilvino Radvilavičiaus (toliau – Apelianto) 2009 m. gegužės 28 d. apeliacinį skundą dėl 2009-05-08 Lietuvos Respublikos aplinkos ministerijos Statinių projektuotojų, statybos rangovų, projektų ar statinių ekspertizės rangovų atestavimo komisijos (toliau – Atestavimo komisija) sprendimo (toliau – skundžiamas sprendimas).

Apeliacinė komisija nustatė:

Pagal Apelianto pateiktus dokumentus matyti, kad Statybos produkcijos sertifikavimo centras 2009-05-08 raštu Nr. 5051 informavo pareiškėją, kad Atestavimo komisija 2009-05-08 posėdyje nutarė nenagrinėti kvalifikacijos atestato Nr. 8990 galiojimo pratęsimo dokumentų. Pateikdamas apeliaciją Apeliantas prašo įvertinti Atestavimo komisijos sprendimą nenagrinėti atestato galiojimo pratęsimo dokumentų arba paaiškinti, ar Lietuvos architektų rūmų suteikiama kvalifikacija suteiks teisę eiti inžinierių statinių rūšies statinio projekto ir statinio projekto vykdymo priežiūros vadovo pareigas.

Apeliacinė komisija konstatuoja:

Atestavimo komisijos veiklos pagrindus nustato Lietuvos Respublikos viešojo administravimo įstatymas, STR 1.02.06:2007 ir aplinkos ministro 2004 m. gruodžio 10 d. įsakymu Nr. D1-631 patvirtintas Statinių projektuotojų, statybos rangovų, projektų ar statinių ekspertizės rangovų atestavimo komisijos darbo reglamentas. Nagrinėjamuoju atveju pareiškėjui buvo nurodyta, kad jo pateikti dokumentai nebus nagrinėjami, nes Apelianto kvalifikacija neatitinka reglamento reikalavimų (2.1 punkto).

STR 1.02.06:2007 50 punkte nurodyta, kad Atestavimo komisija, išnagrinėjusi atestavimui pateiktus dokumentus, priima vieną iš šių sprendimų: 1) išduoti (pratęsti, papildyti) Kvalifikacijos atestatą; 2) atidėti atestavimo procedūrą; 3) neišduoti (nepratęsti, nepapildyti) Kvalifikacijos atestato. Pagal Reglamento 50.2.1 punktą Atestavimo komisija priima sprendimą nepratęsti Atestato galiojimo tais atvejais, jei nustato, kad Pareiškėjo išsilavinimas ir profesinė patirtis neatitinka Reglamento nustatytų kvalifikacinių reikalavimų. Nagrinėjamuoju atveju Atestavimo komisija 2009-05-08 posėdžio metu nutarė nepratęsti Apelianto kvalifikacijos atestato galiojimo, nes Atestavimo komisija negali atestuoti architekto išsilavinimą turinčių asmenų. Pagal Lietuvos Respublikos aplinkos ministro 2005 m. liepos 11 d. įsakymu Nr. D1-341 „Dėl Architektų atestavimo tvarkos aprašo patvirtinimo“ patvirtinto Architektų atestavimo, atestatų galiojimo sustabdymo arba jų panaikinimo tvarkos aprašo 2 punktą architektus atestuoja architektų rūmai, o architektui išduodamas architekto kvalifikacijos atestatas suteikia teisę eiti statinio projekto vadovo ir statinio projekto vykdymo priežiūros vadovo pareigas (2.1.1 ir 2.1.3 punktai).

Atsižvelgdama į išdėstytas aplinkybes ir vadovaudamasi Apeliacinės komisijos nuostatų, patvirtintų Lietuvos Respublikos aplinkos ministro 2005 m. rugpjūčio 12 d. įsakymu Nr. D1-393, 10.1 punktu, Apeliacinė komisija nutaria:

Skundžiamą Atestavimo komisijos sprendimą palikti nepakeistą.

Šis Apeliacinės komisijos sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Komisijos nariai:	Aleksandras Spruogis

Arūnas Minius

Agnė Murauskaitė

_________________